Την επίτευξη της ιστορικής συμφωνίας για το ονοματολογικό ανακοίνωσε σε διάγγελμά του ο Αλέξης Τσίπρας , αποκαλύπτοντας ότι η γειτονική χώρα συμφώνησε να μετονομαστεί σε «Δημοκρατία της Severna Makedonija» (Σεβέρνα Μακεντόνιγια)», να αλλάξει το Σύνταγμά της και να απαλείψει κάθε αλυτρωτικό στοιχείο .

Όπως τόνισε ο πρωθυπουργός, η συμφωνία κατέστη δυνατή το απόγευμα της Τρίτης, μετά από «πολύμηνες και επίμονες διαπραγματεύσεις».

«Καταφέραμε να καταλήξουμε σε συμφωνία με τον Πρωθυπουργό της πΓΔΜ, για την επίλυση της χρόνιας διαφοράς μας σε ό,τι αφορά την ονομασία της γείτονος» είπε ο πρωθυπουργός, και συνέχισε: «Εδώ και πάνω από εβδομήντα χρόνια, από την ίδρυση του γειτονικού ομόσπονδου Κράτους της Γιουγκοσλαβίας, και ιδιαίτερα μετά την ανεξαρτητοποίησή της το 1992, η γειτονική χώρα έφερε την ονομασία "Δημοκρατία της Μακεδονίας", με ό,τι αυτό συνεπάγεται για την οικειοποίηση της βαριάς πολιτισμικής κληρονομιάς της ελληνικής Μακεδονίας».

«Προκειμένου να αποκατασταθούν σχέσεις εποικοδομητικής συνεργασίας και φιλίας ανάμεσα στους λαούς, προκειμένου η Ελλάδα να δεχθεί την ευρωπαϊκή και ευρωατλαντική προοπτική των γειτόνων μας συμφώνησαν να αλλάξουν τη συνταγματική τους ονομασία για όλες τις χρήσεις. Συμφώνησαν σε Severna Makedonija δηλαδή Δημοκρατία της Βόρειας Μακεδονίας», είπε χαρακτηριστικά ο πρωθυπουργός.

Ο κ. Τσίπρας ξεκαθάρισε, παράλληλα, πως με τη συμφωνία επιτυγχάνεται σαφής διαχωρισμός της δικής μας Μακεδονίας. «Οι 144 χώρες που σήμερα αναγνωρίζουν την πΓΔΜ ως Μακεδονία θα την αναγνωρίσουν με το νέο της όνομα. Ο όρος Μακεδόνας που αναφέρεται στην αρχαία Ελλάδα διαχωρίζεται σαφώς από τον όρο Μακεδόνας που είναι ο κάτοικος της Βόρειας Μακεδονίας. Στα ταξιδιωτικά έγγραφα των γειτόνων μας δε θα αναγράφεται Μακεδόνας σκέτο όπως σήμερα, αλλά Μακεδόνας/ πολίτης της Δημοκρατίας της Βόρειας Μακεδονίας», επεσήμανε ο πρωθυπουργός.

Κατά τη διάρκεια του διαγγέλματός του, ο πρωθυπουργός τόνισε ότι από το Σύνταγμα των Σκοπίων θα απαλειφθούν οι αναφορές σε μακεδονική μειονότητα και προστασία της, και οποιεσδήποτε ιστορικές αναφορές από το προοίμιο του Συντάγματος. «Για πρώτη φορά», σύμφωνα με τον πρωθυπουργό, «προβλέπεται ότι οι Βόρειοι Γείτονές μας δεν έχουν και δεν μπορούν να διεκδικήσουν στο μέλλον καμία σχέση με τον αρχαίο ελληνικό πολιτισμό της Μακεδονίας».

Ο πρωθυπουργός σημείωσε πως η Συμφωνία αναγνωρίζει τις σχετικές αποφάσεις του ΟΗΕ από το 1977 για την καταγραφή της γλώσσας των γειτόνων μας ως Μακεδονικής γλώσσας, με την πρόσθετη, όμως, και σαφή διατύπωση ότι αυτή ανήκει στην οικογένεια των νοτιοσλαβικών γλωσσών, γεγονός που, όπως ρητά αναγνωρίζεται, τη διαχωρίζει απολύτως από την ελληνομακεδονική γλωσσική κληρονομιά και τον αρχαίο ελληνικό πολιτισμό.

Ο Αλέξης Τσίπρας γνωστοποίησε, επίσης, πως αφού υπογραφεί η συμφωνία από τους ΥΠΕΞ των δύο χωρών, θα πρέπει να επικυρωθεί από τη Βουλή των γειτόνων μας. «Η Ελλάδα θα δεχθεί την πρόσκληση ένταξης σε ΕΕ και ΝΑΤΟ. Και οι δύο προσκλήσεις θα τελούν υπό την αίρεση της συνταγματικής αναθέωρησης. Εάν η συνταγματική αναθεώρηση δεν προχωρήσει αυτόματα αναιρούνται η ένταξη στο ΝΑΤΟ και στην ΕΕ» διεμήνυσε ο πρωθυπουργός.

Τσίπρας ενημέρωσε Παυλόπουλο και πολιτικούς αρχηγούς

Πριν από το διάγγελμά του, ο πρωθυπουργός ενημέρωσε τον Προκόπη Παυλόπουλο για τη συμφωνία.

Στη συνέχεια, επικοινώνησε τηλεφωνικά με τον Κυριάκο Μητσοτάκη, τον Βασίλη Λεβέντη και τον Δημήτρη Κουτσούμπα, ενώ το Κίνημα Αλλαγής εξέδωσε σχετική ανακοίνωση.